ВЪПРОСИ И ОТГОВОРИ ПО ПРОЦЕДУРА

BG161PO003-2.1.13 „ТЕХНОЛОГИЧНА МОДЕРНИЗАЦИЯ В МАЛКИ И СРЕДНИ ПРЕДПРИЯТИЯ“
ОТГОВОРИ НА ВЪПРОСИ С № 100-102,  
ПОЛУЧЕНИ НА 24.11.2011 г.
И ПУБЛИКУВАНИ НА 08.12.2011 г.
ВЪПРОС № 100)

Относно: Открита процедура за конкурентен подбор на проекти BG161PO003-2.1.13 „Технологична модернизация в малки и средни предприятия”

Въпрос Във връзка със задължението за пре-регистрация до 31.12.2011 г. на всички юридически лица и ЕТ в Електронния Регистър в България, моля за Вашите указания относно коректното попълване на етап кандидатстване на Декларацията за обстоятелства по чл. 3 и чл. 4 от Закона за малките и средните предприятия по образец (Приложение Д), предвид на следните правни особености:

1. Към момента на кандидатстването Кандидатът е регистриран в Електронния регистър, но негово замразено ЕТ не е регистрирано в Електронния регистър, защото не осъществява дейност. Как следва в такъв случай коректно да се попълни Декларацията за обстоятелства по чл. 3 и чл. 4 от Закона за малките и средните предприятия по образец (Приложение Д) с оглед типа предприятие, съответно независимо/свързано?; 

2. При одобрение Кандидатът представя Справка за обобщените параметри на предприятието (Приложение Д1). Какво се представя, ако междувременно кандидатът е 1/ заличил замразеното ЕТ или 2/ ЕТ съществува, но с 0 средносписъчен персонал, 0 годишен оборот и 0 лв.стойност на активите?

Благодарим! Илия Илиев

24.11.2011 г.

ОТГОВОР № 100)
1. Следва да имате предвид, че Декларацията за обстоятелствата по чл. 3 и чл. 4  трябва да отразява всички обстоятелства, валидни по отношение на конкретния кандидат, включително данни за предприятия-партньори или свързани предприятия, независимо дали предприятията са регистрирани по Закона за Търговския регистър. За да определите коректно категорията на Вашето предприятие е необходимо да изследвате обстоятелствата на свързаност, които съществуват между Вас и „замразеното ЕТ”. Допълнително, следва да изследвате и хипотезата на чл 4., ал. 8 от Закона за МСП, а именно „Предприятия, осъществяващи помежду си някое от отношенията по ал. 5, чрез физическо лице или група от физически лица, които действат съвместно, се считат също за свързани предприятия, ако извършват своята дейност или част от нея на същия съответен пазар или вертикално свързани пазари.” 

Предвид това, в случай на наличие на свързаност между Вашето предприятие и „замразеното ЕТ”,  в Декларацията по чл. 3 и чл. 4 трябва да включите и стойностите на активите и годишния оборот на „замразеното ЕТ”, ако има такива. 
2. Следва да имате предвид, че Справката за обобщените параметри на предприятието – Приложение Д1, се представя на етап сключване на Договор за безвъзмездна финансова помощи с цел да се направи проверка относно достоверността на декларираните от кандидата обстоятелства за категорията предприятие във връзка с чл. 3 и чл. 4 от Закона за МСП. В случаите на некоректно попълнена декларация по чл. 3 и чл. 4 от ЗМСП и представяне от страна на кандидата на разяснения/допълнителна информация, които водят до промяна в категорията на кандидата, на кандидата ще бъде отказано предоставянето на безвъзмездна помощ на основание чл. 31, ал. 1, т. 5 от ПМС №121/2007 г. 

ВЪПРОС № 101)

Здравейте,

Искам да попитам за организациите, имащи право да издадат документ за иновативност на продукт.

В списъка от Придружителни документи има следната точка:
к. В случаите, когато кандидатът претендира „иновативност” (съгласно определението в т. 1.1. от Насоките за кандидатстване) на процес/ технология/ продукт, внедрявани по проекта – документ/и, издаден/и от научна организация, висше учебно заведение, център за технологичен трансфер или др. подобна организация, който/които удостоверява/т иновативността на планирания процес/технология/продукт - оригинал или копие, заверено от кандидата. 
Нашата фирма се занимава с разработване на софтуерни продукти главно в областта на IP телевизията. Ние подготвяме проект за  разработване на иновативен продукт, който досега никоя друга софтуерна компания в България не е разработвала и имаме право да кандидатстваме за иновативност. Разговарях със зам. Директора на Института по Информационни технологии към БАН, които мисля имат право (съгласно представения списък от такива организации по-горе) да ни издадат такъв документ.

Той ми каза, че не са упълномощени от Вашата организация, или от който и да било, че имат право да издават такива документи. Тъй като не съм се обаждала в други научни организации, моля да дадете информация кои точно организации са оторизирани да издават такива документи. И ако няма изрична оторизация, то моля на Вашия сайт да приложите допълнителна информация с институциите, които могат да издадат този документ и те да знаят, че имат право на това.

Моля за особено внимание тъй като наистина не искаме да губим възможността да използваме този допълнителен приоритет

Благодаря за вниманието

поздрави, София Такева

24.11.2011 г.

ОТГОВОР № 101)
Следва да имате предвид, че Насоките за кандидатстване по настоящата процедура не поставят изискване организациите, които притежават необходимите компетенции за удостоверяване  на иновативността на даден процес/технология/продукт, да бъдат изрично упълномощени от Управляващия орган на ОП „Конкурентоспособност” да извършват тези дейности. 
Предвид това, Институтът по информационни технологии към БАН, който във Вашия случай се явява компетентната научна организация, която може да удостовери иновативността на предложения от Вас софтуерен продукт, то същият може да издаде това удостоверение, без да е необходимо да има изрична оторизация от страна на УО на оперативната програма. 
ВЪПРОС № 102)

Пиша Ви относно допустимост за кандидатстване по схема - BG161PO003-2.1.13 „Технологична модернизация в малки и средни предприятия“:

Нашето предприятие имаше сключен договор за безвъзмездно финансиране по схема BG161PO003-2.1.13 „Технологична модернизация в малки и средни предприятия“, но за съжаление изпълнението му съвпадна с началото на икономическата криза 2009г. и не 
можахме да осигурим финансиране за изпълнението му. Докато договора беше в сила не е имало парични преводи от страна на ИАНМСП по наши сметки. След уведомяване от наша страна на ИАНМСП за невъзможност да изпълним договора, получихме писмен отговор, че:

„На основание чл. 11.2 (а) от Общите условия към финансираните по Оперативна програма „Развитие на конкурентоспособността на българската икономика“ 2007 – 2013 договори за безвъзмездна финансова помощ (Приложение II към договора) Договарящият орган прекратява договор ……“

Член 11.2 (а) от Общите условия гласи:

11.2.    Договарящият орган има право да прекрати Договора без предизвестие и без да изплаща каквито и да било обезщетения, в случай че Бенефициентът:

a) неоснователно не изпълни някое от задълженията си по договора и/или приложенията към него и продължава да не го прави или не представя задоволително обяснение в срок от 5 работни дни след изпращането на писмено уведомление;

Конкретният ни въпрос е дали сме допустим кандидат по настоящата схема, и дали прекратяването на предишен договор при така описаните по-горе обстоятелства попада под възбраната на т. 2.1.3. Общи критерии за недопустимост на кандидатите е) от Насоките за кандидатстване по процедура BG161PO003-2.1.13 „Технологична модернизация в малки и средни предприятия“.

Предварително благодаря за отговора! инж. Димитрова
24.11.2011 г.

ОТГОВОР № 102)
Следва да имате предвид, че фактът, че изпълнението на сключен договор за безвъзмездна финансова помощ по предишна процедура по ОП „Конкурентоспобност” е било прекратено поради финансови причини и невъзможност да се изпълнят задълженията по договора, не означава, че този кандидат става недопустим за финансиране по оперативната програма. В случай че отговаряте на всички общи и специфични условия за допустимост, указани в Насоките за кандидатстване по настоящата процедура, то не съществува пречка да кандидатствате за финансиране с подаване на проектно предложение по процедурата. 
Следва да имате предвид обаче, че и по тази процедура остава необходимостта от осигуряване на наличен финансов ресурс, които да обезпечи предварителното финансиране на изпълнението на дейностите по проекта. Предвид това, в т. 5.4. „Източници за префинансиране на проекта и готовност за изпълнение” от Раздел II от Формуляра за кандидатстване следва да посочите по какъв начин ще осигурите този финансов ресурс – банков кредит, собствени средства, краткосрочен финансов лизинг или друг начин.
